योगदानमा आधारित सामाजिक सुरक्षा योजना, आठ अर्ब छपन्न करोड भुक्तानी
सरकारले योगदानमा आधारित सामाजिक सुरक्षा योजना अन्तर्गत आठ अर्ब ५६ करोड रुपियाँ भुक्तानी गरेको छ । योगदानमा सुरक्षा योजना लागु गरेको पाँच वर्षको अवधिमा ५२ अर्ब ८९ करोड रुपियाँ सङ्कलन गरेको कोषले विभिन्न चार वटा योजनाका लागि कोषमा सङ्कलित रकमको १५ प्रतिशत भुक्तानी गरेको हो ।
काठमाडौँ, वैशाख २ गते । सरकारले योगदानमा आधारित सामाजिक सुरक्षा योजना अन्तर्गत आठ अर्ब ५६ करोड रुपियाँ भुक्तानी गरेको छ । योगदानमा सुरक्षा योजना लागु गरेको पाँच वर्षको अवधिमा ५२ अर्ब ८९ करोड रुपियाँ सङ्कलन गरेको कोषले विभिन्न चार वटा योजनाका लागि कोषमा सङ्कलित रकमको १५ प्रतिशत भुक्तानी गरेको हो । सामाजिक सुरक्षा कोषका अनुसार सुरक्षा योजना अन्तर्गतका विभिन्न श्रमिक तथा उनीहरूका परिवारलाई दिएको भुक्तानीमा आठ अर्ब ५६ करोड रुपियाँ खर्च भएको छ । कोषले विभिन्न चार योजनामा यस्तो भुक्तानी दिने गरेको छ । कोषका सूचना अधिकारी उत्तमराज नेपालले कोषमा सङ्कलन भएको रकमबाट मागदाबी अनुसार रकम भुक्तानी भएको बताउनुभयो । कोषले हाल सबैभन्दा बढी अवकाश दाबी भुक्तानी अन्तर्गत एक लाख ३६ हजार ६८३ जनालाई आठ अर्ब ७३ करोड रुपियाँ भुक्तानी गरेको जनाएको छ । यसै गरी औषधी उपचार, स्वास्थ्य तथा मातृत्व योजना अन्तर्गत ५९ हजार ४२७ जनाले पटक पटक गरेर ९९ करोड ८६ लाख ९० हजार १५५ रुपियाँ भुक्तानी लिएका छन् । दुर्घटना तथा अशक्तता सुरक्षा योजना अन्तर्गत चार हजार ९३० जनाले ११ करोड ६० लाख ४५ हजार ५७१ रुपियाँ भुक्तानी लिएका छन् ।आश्रित परिवार सुरक्षा योजना अन्तर्गत ४८० जनाले १३ करोड २९ लाख ३० हजार ९०६ रुपियाँ भुक्तानी लिएका छन् । त्यसै गरी वृद्धावस्था सुरक्षा योजना अन्तर्गत ७८ हजार ९९० जनाले सात अर्ब ३१ करोड ८५ लाख १९ हजार १३८ रुपियाँ भुक्तानी लिएका छन । कोषमा हालसम्म १८ हजार ८४२ रोजगारदाता र १२ लाख ७४ हजार ९८४ योगदानकर्ता सूचीकृत भएका छन् । जसमा सबैभन्दा धेरै वैदेशिक रोजगारीतर्फका  सात लाख ८२ हजार ५४० जना रहेका छन् भने औपचारिकतर्फका चार लाख ९२ हजार ०८७ जना आबद्ध भएका छन् भने अनौपचारिक र स्वरोजगारतर्फका क्रमशः २७१ जना र ८६ जना रहेका छन् । 